HR Službeni list Europske unije 298

32007D0628



SLUŽBENI LIST EUROPSKE UNIJE 19.09.2007.

ODLUKA KOMISIJE

od 19. rujna 2007.

o neuvrštavanju metomila u Prilog I. Direktivi Vijeća 91/414/EEZ te o povlačenju odobrenja za sredstva za zaštitu bilja koja sadrže tu tvar

(priopćena pod brojem dokumenta C(2007) 4258)

(Tekst značajan za EGP)

(2007/628/EZ)

KOMISIJA EUROPSKE UNIJE,

uzimajući u obzir Ugovor o osnivanju Europske zajednice,

uzimajući u obzir Direktivu Vijeća 91/414/EEZ od 15. srpnja 1991. o stavljanju sredstava za zaštitu bilja na tržište (1), a posebno njezin članak 8. stavak 2. četvrti podstavak,

budući da:

(1) Člankom 8. stavkom 2. Direktive 91/414/EEZ predviđeno je da država članica tijekom razdoblja od 12 godina od priopćenja o toj Direktivi može odobriti stavljanje na tržište sredstava za zaštitu bilja koja sadrže aktivne tvari koje nisu navedene u Prilog I. toj Direktivi i koje su već na tržištu dvije godine nakon datuma priopćenja, dok se u međuvremenu te tvari postupno razmatraju u okviru programa rada.

(2) Uredbama Komisije (EZ) br. 451/2000 (2) i (EZ) br. 703/2001 (3) utvrđuju se detaljna pravila za provedbu druge faze programa rada iz članka 8. stavka 2. Direktive 91/414/EEZ i uspostavlja popis aktivnih tvari koje se ocjenjuju s ciljem njihovog mogućeg uvrštenja u Prilog I. Direktivi 91/414/EEZ. Na taj je popis uvršten i metomil.

(3) Utjecaj metomila na zdravlje ljudi i na okoliš procjenjuje se u skladu s odredbama propisanim uredbama (EZ) br. 451/2000 i (EZ) br. 703/2001 za brojne uporabe koje predlaže podnositelj prijave. Nadalje, tim se uredbama određuju države članice izvjestiteljice koje Europskoj agenciji za sigurnost hrane (EFSA), u skladu s člankom 8. stavkom 1. Uredbe (EZ) br. 451/2000, podnose odgovarajuća izvješća o procjeni i preporuke. Država članica izvjestiteljica za metomil bila je Ujedinjena Kraljevina i sve su predmetne informacije dostavljene 3. svibnja 2004.

(4) Izvješće o ocjeni stručno su pregledale države članice i EFSA i dostavili ga Komisiji 23. lipnja 2006. u obliku zaključka EFSA-e o stručnom pregledu procjene rizika od pesticida s aktivnom tvari metomil (4). To su izvješće u okviru Stalnog odbora za prehrambeni lanac i zdravlje životinja pregledale države članice i Komisija.

(5) Tijekom ocjene te aktivne tvari uočene su brojne nedoumice. Posebno, na temelju raspoloživih informacija, izloženost izvođača tretiranja prelazila bi AOEL (prihvatljivu razinu izloženosti izvođača tretiranja), a nije dokazano da je izloženost radnika i drugih prisutnih osoba prihvatljiva. Osim toga, s obzirom na ekotoksikologiju, postoji zabrinutost zbog velike opasnosti za ptice i sisavce, akvatične organizme, pčele i neciljne člankonošce.

(6) Komisija je pozvala podnositelja prijave da dostavi primjedbe na rezultate stručnog pregleda i priopći namjerava li ustrajati na uvrštenju tvari na popis. Podnositelj prijave je dostavio svoje primjedbe koje su pozorno razmotrene. Međutim, unatoč argumentima koje je dostavio podnositelj prijave, navedene nedoumice nije bilo moguće riješiti i ocjene pripravljene na temelju dostavljenih informacija evaluiranih na sastancima stručnjaka EFSA-e, pokazale su da se, u okviru predloženih uvjeta uporabe, ne može očekivati da sredstva za zaštitu bilja koja sadrže metomil općenito zadovolje zahtjeve iz članka 5. stavka 1. točaka (a) i (b) Direktive 91/414/EEZ.

(7) Metomil stoga ne bi trebalo uvrstiti u Prilog I. Direktivi 91/414/EEZ.

(8) Potrebno je poduzeti mjere kako bi se osiguralo da se dana odobrenja za sredstva za zaštitu bilja koja sadrže metomil povuku u propisanom roku te da se ne produljuju i ne izdaju nova odobrenja za takva sredstva.

(9) Ako države članice odobre produljenje roka za uklanjanje, skladištenje, stavljanje na tržište i uporabu postojećih zaliha sredstava za zaštitu bilja koja sadrže metomil, to se razdoblje mora ograničiti na najviše 12 mjeseci kako bi se omogućila uporaba postojećih zaliha najviše u jednoj sezoni rasta jer se time osigurava da sredstva za zaštitu bilja koja sadrže metomil budu na raspolaganju poljoprivrednicima 18 mjeseci nakon donošenja ove Odluke.

(10) Ovom se Odlukom ne dovodi u pitanje podnošenje zahtjeva za metomil u skladu s odredbama članka 6. stavka 2. Direktive 91/414/EEZ s ciljem njegovog mogućeg uvrštenja u njezin Prilog I.

(11) Stalni odbor za prehrambeni lanac i zdravlje životinja nije donio mišljenje u roku koji je propisao njegov predsjedavajući i Komisija je stoga Vijeću podnijela prijedlog koji se odnosi na te mjere. Nakon isteka roka propisanog člankom 19. stavkom 2. drugim podstavkom Direktive 91/414/EEZ, Vijeće nije donijelo predloženi provedbeni akt niti izrazilo svoj prigovor na provedbene mjere i stoga Komisija donosi te mjere,

DONIJELA JE OVU ODLUKU:

Članak 1.

Metomil se kao aktivna tvar ne uvrštava u Prilog I. Direktivi 91/414/EEZ.

Članak 2.

Države članice osiguravaju da se:

(a) odobrenja za sredstva za zaštitu bilja koja sadrže metomil povuku do 19. ožujka 2008.;

(b) ne izdaju niti produljuju odobrenja za sredstva za zaštitu bilja koja sadrže metomil od dana objave ove Odluke.

Članak 3.

Svako produljenje roka koje odobre države članice u skladu s odredbama članka 4. stavka 6. Direktive 91/414/EEZ mora biti što je moguće kraće i prestaje važiti 19. ožujka 2009.

Članak 4.

Ova je Odluka upućena državama članicama.

Sastavljeno u Bruxellesu 19. rujna 2007. Za Komisiju Markos KYPRIANOU Član Komisije

(1) SL L 230, 19.8.1991., str. 1. Direktiva kako je zadnje izmijenjena Direktivom Komisije 2007/52/EZ (SL L 214, 17.8.2007., str. 3.).

(2) SL L 55, 29.2.2000., str. 25. Uredba kako zadnje izmijenjena Uredbom (EZ) br. 1044/2003 (SL L 151, 19.6.2003., str. 32.).

(3) SL L 98, 7.4.2001., str. 6.

(4) EFSA Scientific Report (2006) 83, 1-73, Conclusion regarding the peer review of pesticide risk assessment of methomyl.